સદ્‌. મુનિબાપાની પ્રસન્નતા અને તેઓની સર્વોપરી ઉપાસના અને સિદ્ધાંતોના પ્રવર્તનની અજોડ નેમ કે જેણે વિરોધોના વંટોળો વચ્ચે પણ દિગ્વિજયના ગગનભેદી નાદ ફૂંક્યા. અપમાન, તિરસ્કાર, નાણા, માણા અને પાણાની અછત, જોડમાં સાધુની અછત, ધાક-ધમકી અને દબાવ - આ બધી કાંટાળી કેડીઓ ઉપર એકમાત્ર શ્રીજીમહારાજના બળથી ને કર્તાપણાથી તેઓશ્રી હસતે મુખે ચાલ્યા. વળી પોતાના ઉત્તમ શિષ્ય પ.પૂ. સ્વામીશ્રી (પ.પૂ. સત્યસંકલ્પદાસજી સ્વામીશ્રી)ની ઉત્તમ ભેટ મળતાં તેઓ સંપ્રદાયની પ્રથાનાં બંધનોમાંથી નિર્બંધ થયા. સન ૧૯૮૭માં શુદ્ધ ઉપાસનાયુક્ત ગગનચુંબી શિખરબદ્ધ મંદિરની તેઓશ્રીએ સૌપ્રથમ વાસણા, અમદાવાદ ખાતે રચના કરી અને સ્વામિનારાયણ મંદિર વાસણા સંસ્થા (એસ.એમ.વી.એસ.)નો ઉદય કર્યો.